Modellezd a víz körforgását egy átlátszó tasakban!

A zacskóra rajzolt képek segítségével megmutathatod, hogy a nap felmelegíti a földi vizeket, a víz elpárolog, majd vízgőzként felfelé száll. A vízgőz összegyűlik a felhőkben. A felhőkben a gőz apró cseppekké áll össze. Egy idő után ezek a cseppek túl nehezek lesznek ahhoz, hogy fent maradjanak és a gravitáció hatására visszahullanak a földre – vagyis eső formájában térnek vissza. 
Otthon vagy az osztályteremben
Ez a kísérlet szuper lehetőség arra, hogy megfigyeld a vízkörforgását akár otthon, akár a tanteremben. 
Mire lesz szükség?
· zárható műanyag zacskó 
· víz
· kék ételfesték
· műanyagra való filctollak 
· széles ragasztószalag
· olló

Hogyan készítsd el?
1. Rajzolj a filctollal a zacskóra! Az aljára vizet (ne színezd ki), felülre felhőket, középre füvet vagy dombokat.
2. Töltsd meg a zacskót vízzel, addig, amíg a rajzolt vízszintig nem ér.
3. Adj hozzá egy csepp kék ételfestéket.
4. Zárd le gondosan a zacskót. 
5. Ragaszd le a zacskó tetejét és alját ragasztószalaggal.
6. Ragaszd fel a zacskót egy napsütötte ablakra.
7. Figyeld meg a vízcseppek útját a zacskóban.

Beszéljétek meg, mit tapasztaltok. Hova kerülnek a vízcseppek? Mi történik velük?







